**Copacul**

*Elena Spiridon*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Copacul meu,

cu ramurile goale

de arşiţa tăcerii

scorojit,

nu plânge

după blânda mângăiere

ascunsă-n seva

primului cuvânt,

că te-oi usca

şi-n miezul iernii

te-or scrijeli cu pietre

pân’ la sânge;

tu vei doini

în focul

altor vetre,

iar amintirile,

în colţ de ochi,

s-or strânge;

ai vrea să sorbi

un verde nenăscut

din ochii dragi

ce veşnic mă indeamnă

să beau din roua

primului sărut,

să fac din toamna

săngerie-o

mândră doamnă...

voi incerca

dar crezi

că se mai poate

să-mi acordez din mers

vioara?!

nu vezi că vântul e stăpân

în crengi

şi prea pustie

este acum gara...

tu

te inalţă tot mereu spre cer,

să simţi mirosul cald

de tămâioasă,

căci eu

rămân aici,

pe veci,

pământului să-i fiu

tot credincioasă…